Gaute Ormåsen

Gaute Ormåsen (født 20. april 1983 i Brumunddal) er en norsk musiker, først kjent for sin deltakelse i første sesong av talentkonkurransen Idol på TV 2.

Musikalsk virke 
Ormåsens karriere som musiker startet da kom til finalen i Idol i 2003, hvor han endte opp på 2.-plass etter å ha blitt slått av Kurt Nilsen.

Idol-deltakelsen ga ham kontrakt med plateselskapet Bertelsmann Music Group (BMG), hvorpå han ga ut albumet New Kid in Town. Albumet solgte i omtrent 30 000 eksemplarer og ga opphav til singlene «Chasing Rainbows» og «Miss You When You're Gone». Albumet nådde 2.-plass på VG-lista, og «Chasing Rainbows» gikk helt til topps. 

Etter denne utgivelsen tok Ormåsen en pause fra rampelyset. Han begynte så å skrive sanger på dialekt og skrev kontrakt med plateselskapet Tylden & Co., og i 2006 kom plata G for Gaute, med singlene «Kjærlighet er mer enn forelskelse» og «Sommer hele året». Disse to sangene har også musikkvideo. To år senere ga han ut sitt tredje album, Drømmesang.

I 2009 takket han ja til å delta i Melodi Grand Prix 2010. Han deltok med låta «Synk eller svøm». Ormåsen gikk videre til «Siste sjansen», men kom ikke til finalen. Låta dukket opp på hans fjerde studioalbum, Oss imellom, som ble sluppet i 2010. 

Hans femte album ble annonsert i 2012 gjennom singelen «Hei sommer!». I 2013 deltok han igjen i Melodi Grand Prix, denne gang med låten «Awake». Ormåsen kom på tredjeplass i den tredje delfinalen 2. februar og gikk dermed videre til finalen 9. februar, hvor han ikke gikk videre til «gullfinalen».

Han har i årenes løp gjennomført juleturneer med en rekke andre artister, blant annet Cecilia Vennersten, Trine Rein, Christian Ingebrigtsen og Maria Arredondo.

De siste årene har han skrevet og produsert mange barnesanger for blant annet Forut. Han har også skrevet for den tyske DJ og superstjernen Robin Schulz.

Skuespillerdebut 
I 2008 debuterte han som skuespiller i TV 2s såpeserie Hotel Cæsar der han spilte musikeren «Marius Nordheim» gjennom åtte måneder. Rollefiguren hans spilte inn sangen «Gi meg et bilde», som også ble gitt ut som singel utenfor såpeserien, og var med på samleplata Absolute Music 58.

Realityprogrammer 
Kort tid etter Hotel Cæsar ble han deltager i Skal vi danse, hvor han sammen med partneren Elena Bokoreva Wiulsrud endte opp på en fjerdeplass.

Våren 2009 deltok han i TV 2s kjendisrally Zebra Grand Prix. Han og partneren Lene Alexandra Øien ble slått ut i de innledende rundene.

Diskografi

Album 
 2003: New Kid in Town (#2) 
 2006: G for Gaute (#9) 
 2008: Drømmesang (#17) 
 2010: Oss imellom (#37)

Singler 
 2003: Chasing Rainbows  (#1) 
 2004: Miss You When You're Gone  (#12) 
 2006: Kjærlighet er mer enn forelskelse  (#4) 
 2006: Sommer hele året 
 2007: Du + Jeg = Vi 
 2007: Til vi sees igjen 
 2008: Gi meg et bilde 
 2009: Glorien 2010: Synk eller svøm 2012: Hei sommer! Medvirkning 
 2003: Idol 2003 (deltager)
 2008: Time for Peace – Kor-90
 2010: Melodi Grand Prix 2010 (deltager)
 2012: Alle våre barnefavoritter – samlealbum fra plateselskapet Grammofon
 2013: Melodi Grand Prix 2013'' (deltager)

Trivia 
 Singelen «Gi meg et bilde» er gitt ut under navnet Marius Nordheim, ikke under hans egentlige navn.
 Han er bror av kommunistgruppen Tjen Folkets talsperson Henrik Ormåsen, og tvillingbror av Hogne Ormåsen, som tidligere var landsstyremedlem i SOS Rasisme.

Referanser og fotnoter

Eksterne lenker 
 
 
 

Norske Idol-deltakere
Norske sangere
Deltakere i Melodi Grand Prix
Skal vi danse-deltakere
Skuespillere i Hotel Cæsar
Personer fra Ringsaker kommune
Norske tvillinger
71° nord-deltakere
Deltakere i Stjernekamp